མདོར་ན་བོད་ཀྱི་གསོ་བ་རིག་པའི་རྩ་དོན་ནན་གྱིས་བརྗོད་ན།དཔལ་ལྡན་རྒྱལ་བཞིའི་མཇུག་དོན་ཡོངས་གཏད་ལེའུ་ལས།འགྲོ་བའི་ལུས་འདི་འབྱུང་བ་བཞི་ལས་གྲུབ།།གསོ་བྱའི་ནད་ཀྱང་འབྱུང་བ་བཞི་ཡིས་བསྐྱེད།།གཉེན་པོའི་སྨོན་ཡང་འབྱུང་བཞིའི་ངོ་བོ་ཉིད།ལུས་ནད་གཉེན་པོ་བདག་ཉིད་གཅིག་པར་འབྲེལ།ཞེས་གསུངས་པའི་བོད་ཀྱི་གསོ་བ་རིག་པའི་མན་ངག་འཁྲུལ་གྱི་ལྡེ་མིག་ནི་ཕྱི་ནང་འབྱུང་བའི་རང་བཞིན་ཡིན་པས་ན་ལུས་དང་།ནད།གཉེན་པོ་དང་བཅས་པ་འབྱུང་བ་བཞིའི་ངོ་བོ་བདག་ཉིད་གཅིག་ཏུ་འབྲེལ་བ་ཞིག་ཡིན།དེ་བས་ན་འབྱུང་བ་དེ་དག་ཕན་ཚུན་སྐབས་སུ་གནོད་བྱ་གནོད་བྱེད་དུ་གྱུར་ནས་ལུས་བརྟེན་ནས་ནད་འབྱུང་རྒྱུ་ཡོད་པ་དང་།ནད་བྱུང་བ་དེ་གཉེན་པོ་སྨན་ལ་བརྟེན་ནས་ཞི་བར་བྱེད་རྒྱུ་ཡོད་པ།ནད་ཞི་ནས་ནད་མེད་བདེ་བར་གནས་རྒྱུ་ཡོད་པ་བཅས་ཚང་མ་འབྱུང་བཞིའི་ངོ་བོ་བདག་ཉིད་གཅིག་ཏུ་འབྲེལ་བ་ལས་བྱུང་བ་ཤ་སྟག་ཡིན།དེ་བས་གངས་ལྗོངས་བོད་ཀྱི་གསོ་བ་རིག་པའི་ཕྱག་ལས་གནང་མཁན་ཞིག་ཡིན་ཕྱིན་ཐོག་མར་བོད་ཀྱི་གསོ་བ་རིག་པའི་རྩ་བའི་རིག་གཞུང་གི་ཁ་ཕྱོགས་དང་།དགོས་པ།རང་བཞིན་བཅས་ཤེས་ཐུབ་པ་བྱེད་རྒྱུ་མ་ཟད་རྒྱུ་མཚན་དེ་དག་ལ་གཞིགས་ནས་དངོས་པོའི་མཚན་ཉིད་ཡོང་དག་པར་རྟོགས་ཐུབ་པར་གནང་ཏེ་ཐུན་མོང་མ་ཡིན་པའི་བོད་ཀྱི་གསོ་བ་རིག་པར་སློབ་སྦྱོང་དང་།ཞིབ་མཇུག་བྱས་ཏེ་སྔོན་མཐོན་གྱི་རིགས་གཞུང་དེ་དག་མི་རབས་ནས་མི་རབས་བར་རྒྱུན་ཆད་མེད་པར་དར་སྤེལ་གཏོང་དགོས་པ་ཡིན་ནོ།།